Siemens-verdagte vermoor na bewering nog 7 | Netwerk24
Siemens-verdagte vermoor na bewering nog 7
Deur Alzane Narrain 11 Januarie 2019 07:56
Die jongste beskuldigde in die opspraakwekkende moord op Louis Siemens word glo met verskeie ander moorde in Bloemfontein en Lesotho verbind.
Mojalefa Jali Molusi (29), een van die vermeende huurmoordenaars van Siemens, het Donderdag vlugtig in die streekhof in Bloemfontein verskyn nadat hy maande lank sy verhoor op 'n aanklag van poging tot moord in 'n ander saak ontduik het.
Molusi is Woensdagaand by sy ma se huis in Fase 2 in Bloemfontein in hegtenis geneem, nadat 'n lasbrief vir sy inhegtenisneming in Oktober verlede jaar in die streekhof uitgereik is toe hy nie vir pleitverrigtinge by die hof opgedaag het nie.
Hy was op waarskuwing uit in die saak van poging tot moord op Mtame Ramathebane (19) in 2015 toe hy na bewering op 10 Mei verlede jaar in die kelderverdieping van die Prellerplein-sentrum in die stad was toe Siemens doodgeskiet is. Hy het boonop glo in 2017 vier ander mense in die woonbuurte Fase 2 en Caleb Motshabi doodgeskiet.
Molusi word ook met drie ander moorde in Lesotho verbind.
Enkele ure nadat streeklanddros Marina Voges sy borgtog Donderdag ingetrek het, is hy in verband met dié moorde in Bloemfontein aangekla.
Xolisile Mbebeto (38), wat in November verlede jaar beken het dat hy die sneller getrek het wat Siemens se dood veroorsaak het, betrek Molusi by dié huurmoord.
Mbebeto, wat 22 jaar tronkstraf opgelê is, sê in sy pleitverduideliking Molusi was sy helper.
Molusi het Siemens uit die hysbak gepluk voordat hy geskiet is. Hoewel Molusi gewapen was, het hy volgens Mbebeto nie geskiet nie. Hy het wel die wegkom-motor bestuur.
Molusi moet later die maand weer in die hof verskyn.
Sy saak sal later gevoeg word by dié van die ander verdagtes in die Siemens-moord. Hulle is Stanley Bakili, die vermeende opperbrein, konst. Kagisho Ishael Chabane, 'n hofordonnans in die landdroshof in Bloemfontein, konst. Molebatsi John Mogoera, 'n speurder van die Bayswater-polisiekantoor, kapt. Moeketsi Lesia, die speurtakbevelvoerder van die polisiekantoor in Bayswater, Karabo Tau, 'n gewese advokaat, en Sizwe Mpati, 'n IT-tegnikus.